Pablo Picasso

Pablo Ruiz y Picasso, o a cencielles Picasso  foi un pintor español, creador, xunto con Georges Braque y Juan Gris, del movimientu cubista, y consideráu unu de los artistes más relevantes del sieglu XX.

 Biografía 
«Pablo Diego José Francisco de Paula Juan Nepomuceno Cipriano de la Santísima Trinidad Ruiz Picasso» (según el so certificáu de nacencia) foi'l primer fíu de José Ruiz y Blasco y María Picasso López.
Criáu nel senu d'una familia burguesa malagueña, Picasso tuvo dos hermanes, Dolores (1884-1958) y Concepción (1887-1895). El so bisagüelu maternu, Tommaso Picasso (nacíu en 1787), yera orixinariu de la llocalidá de Sori en Xénova, Italia, y treslladóse a España alredor del 1807.

Picasso participó dende la xénesis en munchos movimientos artísticos que s'arrobinaron pel mundu y exercieron una gran influencia n'otros grandes artistes del so tiempu. Incansable y prolíficu, pintó más de dos mil obres, presentes en museos y coleiciones de toa Europa y del mundu. 
Amás, encetó otros xéneros como'l dibuxu, el grabáu, la ilustración de llibros, la escultura, la cerámica y el diseñu d'escenografía y vestuariu pa montaxes teatrales.

No políticu, Picasso declarábase pacifista y comunista. Foi miembru del PCE y del Partíu Comunista Francés hasta la so muerte, el 8 d'abril de 1973 en Notre-Dame-de-Vie (Mougins, Francia) a los 91 años. 
Ta soterráu nel parque del castiellu de Vauvenargues (Bouches-du-Rhone).

 Referencies 

 Enllaces esternos 

Categoría:Pintores de Málaga
Categoría:Cubismu